text: Nattesøvn på kontoret
  09 februar 2014 kl. 08.18
  Et vagtselskab modtog ved tre-tiden alarm fra Rambøls afdeling på Adgangsvejen i Esbjerg. På et kontor i bygningen fandt de en 23-årig københavner, som sad og sov.
  Alarmen indløb kl. 3.10. Der var knust en rude i døren. Men der var ikke umiddelbart tegn på indbrud.
  Men politi og vagtselskab fandt den 23-årige siddende og sove på et kontor i bygningen.
  Manden blev taget med på politistationen, hvor han kunne sove videre.
  - Vi sigter ham for ulovlig indtrængen. Der er ikke noget, der tyder på, at han var der for at stjæle, siger vagtchefen hos Syd- og Sønderjyllands Politi til TV SYD.
  